《赠周伯玉下第》
宋代·王令

京尘漠无聊，客书闻报罢。
拔身众人後，载水千里下。
微装困无余，归马剧连跨。
邈无失时叹，抗举与俗谢。
但言废文学，从今益休暇。
诗书得穷搜，朋友可邀迓。
如解万里骏，脱去衔轭驾。
虽时念亲贫，叹息忽自诧。
已如婴儿啼，心在声不嗄。
悲乐于俗异，使我喜失诧。
吾闻百年生，暂就天地舍。
中间有逢遇，穷达何足讶。
譬之适时运，寒暑变冬夏。
炎凉忽焉殊，裘葛代相藉。
於身亦何预，时与外物借。
尝闻庄生言，中不怛外化。
逢鸡就知时，遇弹因求炙。
况持身售人，五羖岂真价。
士材嫌易知，女好固择嫁。
勉之时我过，酒贱衣可贳。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。